แรงเกินคาด!โมนิก้าและทีมงาน
*การทะยานขึ้นอย่างร้อนแรงของตลาดหุ้นไทยวานนี้ “โมนิก้า” ถือเป็นเรื่องที่เซอร์ไพรส์เอามากๆ เพราะเป็นการปรับตัวขึ้นแรงเกินความคาดหมาย หลังวิ่งขึ้นมาปิดที่ 1,266.01 จุด บวกไป 20.96 จุด ด้วยมูลค่าการซื้อขาย 4.50 หมื่นล้านบาท พร้อมกับฉีกแนวต้าน 1,250 จุดขาดวิ่นในชั่วพริบตานั้น มันเป็นสถานการณ์ที่เกิดจากน้ำมือกองทุนขี้ตืดที่ขันอาสากลับมาเป็นเจ้าภาพหลักเจ้าค่ะ
20 ม.ค. 2559

*การทะยานขึ้นอย่างร้อนแรงของตลาดหุ้นไทยวานนี้ “โมนิก้า” ถือเป็นเรื่องที่เซอร์ไพรส์เอามากๆ เพราะเป็นการปรับตัวขึ้นแรงเกินความคาดหมาย หลังวิ่งขึ้นมาปิดที่ 1,266.01 จุด บวกไป 20.96 จุด ด้วยมูลค่าการซื้อขาย 4.50 หมื่นล้านบาท พร้อมกับฉีกแนวต้าน 1,250 จุดขาดวิ่นในชั่วพริบตานั้น มันเป็นสถานการณ์ที่เกิดจากน้ำมือกองทุนขี้ตืดที่ขันอาสากลับมาเป็นเจ้าภาพหลักเจ้าค่ะ
*ผสมผสานกับฝรั่งตาน้ำข้าว กับปอบผีฟ้า หวนเข้ามาเก็บหุ้นอีกครั้ง หลังประเมินสถานการณ์ในช่วงสั้นๆ ไม่มีอะไรเลวร้ายหนักกว่าเดิม จึงรวมหัวกันดันหุ้นสุดลิ่มทิ่มประตู ซึ่งเป็นบรรยากาศที่พบเห็นได้เป็นประจำในวันที่ตลาดหุ้นต่างประเทศบวกเขียวปี๋ ขณะที่บรรดาแมงเม่าปีกแข็งก็อาศัยจังหวะดังกล่าวขายหุ้นทำกำไรกันอย่างสบายใจเฉิบแบบนี้..ทำถูกแล้วล่ะค่ะ
*เนื่องจากนักลงทุนรายย่อยมีหน้าที่ทำกำไรให้ได้ทุกวิธีทาง ไม่ว่าจะเป็นช่วงที่ตลาดหุ้นดีสุดๆ หรือช่วงที่ตลาดหุ้นเลวร้ายสุดๆ มักจะเปิดโอกาสให้คนที่เกาะติดสถานการณ์ได้หาเงินเป็นค่าขนมเป็นประจำ และการดีดตัวของดัชนีในเที่ยวนี้ก็ทำให้รู้ว่า ตลาดหุ้นไทยยังเป็นตัวเลือกอันดับต้นๆ ผู้เล่นกลุ่มสถาบันถึงเข้าเล่นหุ้นเป็นช่วงๆ หุ้นถึงพุ่งแรงบ้าง ลงแรงบ้าง ไงล่ะค่ะ
*ส่วนในรายของ CPALL ถือเป็นประเด็นที่ค้างใจกันหลายคนมานานเหลือเกิน จนกลายเป็นเรื่องที่ชาวหุ้นเม้าท์กันอย่างสนุกปาก ล่าสุดมีมือดีไปขุดคุ้ยข้อมูลเกี่ยวกับท่าทีของ “เจ๊ตู่” ออกมาในแนว “มือถือสาก ปากถือศีล” พร้อมกับแชร์ข้อมูลในโลกโซเชียลกันอย่างเมามันว่า ใครเอ่ยพูดกรอกหูว่า..ไม่ลงทุนในหุ้นที่ไม่มีธรรมมาภิบาล! จู่ๆ กองทุนที่บริหารงานโดย บลจ.บัวหลวง ถึงมีสัดส่วนถือหุ้นตัวนี้เพิ่มขึ้นมาได้ล่ะค่ะ
*งานนี้สร้างความงุนงงให้กับบรรดาพวกคนดีกันยกใหญ่ เพราะสถานการณ์กลับตาลปัตรเป็นอีกเรื่อง และทำท่าจะลุกลามบานปลายไปเรื่อยๆ จนมีกระแสเรียกร้องให้เจ๊ออกมาชี้แจงกับสังคมโดยด่วน หลังมีการปล่อยข้อมูลออกมาเป็นชุดๆ ซึ่งแต่ละชุดที่มีการส่งต่อกันนั้น มันตรงข้ามกับสิ่งที่พร่ำบอกกับทุกคน..วันนี้ถึงเป็นอีกหนึ่งวันที่จะทำให้รู้ว่า ไสว่าสิบ่ถิ่มกัน…อิอิอิ
*เม้าถึงเรื่องไม่คาดฝันขึ้นมาทั้งที “โมนิก้า” ขอย้อนกลับมาดูหุ้นกระแสอย่าง VTE สักเล็กน้อยดีกว่ามั้ง หลังจากสายสืบสองสลึงบรรยายถึงเกมโหดที่กำลังเกิดขึ้นในเที่ยวนี้ มันเกี่ยวข้องกับ เสี่ยย. แอนด์เดอะแก๊ง ซึ่งมีชนักติดหลังด้วยกันทั้งนั้น เดี๊ยนถึงไม่รู้สึกตื่นเต้นกับหุ้นตัวนี้สักเท่าไหร่? เพราะของมันเห็นกันอยู่แล้วว่า ไม่มีอะไรมาตั้งแต่ต้น วันนี้เคว้งคว้างเสียเหลือเกิน แถมหุ้นกระชากขึ้นไปถึง 2.64 บาท สุดท้ายลงมาปิดเสมอตัวที่ 2.46 บาท ด้วยมูลค่า 65 ล้านบาท..มันมีนัยจริงไหมตัวเอง?
*เหมือนกับในรายของ SCN ของมันเห็นกันอย่างทนโท่ว่า ลำพังธุรกิจที่ทำอยู่ทุกวันนี้ก็จะเอาตัวไม่รอดอยู่แล้ว แถมยังมีข่าวลือเกี่ยวกับพันธมิตรหันมาเป็นคู่แข่งไม่เว้นในแต่ละวัน ผสมผสานกับมีคนพยายามจับโยงเข้าไปเกี่ยวข้องกับรายข้างต้น “โมนิก้า” ถือเป็นภาพที่ดูไม่สวยเอาเสียเลย จึงไม่เชื่อว่า การที่หุ้นวิ่งขึ้นมาปิดที่ 7.35 บาท บวกไป 0.75 บาท หรือขึ้นไป 11.40% เป็นการถีบตัวขึ้นอย่างยั่งยืนเจ้าค่ะ
*ส่วนที่มีนัยสำคัญ และอยากให้จับตาดู “โมนิก้า” ขอพุ่งเป้าไปที่ TACC ก่อนใครเพื่อนก็แล้วกัน ว่ากันว่ากำลังซุ่มทำโปรเจ็กต์ใหญ่อะไรบ้างอย่างแบบเงียบๆ  หากดีลดังกล่าวดันขึ้นมาจริงๆ รับรองโกยรายได้ระเบิดระเบ้อ แถมยังเป็นใบเบิกทางให้กับโปรเจ็กต์อื่นๆ ตามหลังมาอีกมากมาย ขณะที่ราคาหุ้นยืนทดสอบแรงเทขายมาร่วมสัปดาห์ ก่อนจะปิดที่ระดับ 5.85 บาท บวกไปแค่ 0.05 บาท..มันน่าสนใจจริงๆ นะจะบอกให้
*สำหรับรายที่สร้างความประหลาดใจมากที่สุดในเที่ยวนี้กลายเป็น IRPC จู่ๆ โดนเทขายอย่างหนักหน่วง ท่ามกลางหุ้นบลูชิพทะยานขึ้นอย่างพร้อมเพรียง มันเป็นเรื่องที่หาคำอธิบายยากเหมือนกัน  คิดดูแล้วกัน!..จากหุ้นที่พยายามตั้งลำแถว 4.60 บาท เพื่อรอจังหวะเทคตัวขึ้นไปทดสอบแนวต้าน 4.80 บาท  ล่าสุดหุ้นลงมาปิดที่ 4.48 บาท ลบไป 0.14 บาท หรือลงไป 3% เดี๊ยนบอกได้แค่ว่า หากยังยืนเหนือแนวรับ 4.40 บาท..ทุกอย่างยังสวยนะคะ
*ตบท้ายกันที่ 2 แม่ลูก PTT และ PTTEP เพื่อเป็นออปชั่นให้กับคนที่ชอบ “ของดี ของถูก” เพราะสาเหตุที่ทำให้หุ้นอ่อนระทวยมาหลายเดือน มันเกิดจากพวกกองทุนสาดทิ้งแบบไม่เหลือเยื่อใย(ขายเพื่อมารับของที่ถูกกว่า) และดูเหมือนจะผ่านพ้นเรื่องร้ายๆ ไปหมดแล้ว วานนี้ถึงมีแรงซื้อเข้ามาไล่ราคากันอย่างเอิกเกริก จนตัวแม่ขึ้นมาปิดที่ 211 บาท บวกไป 13 บาท หรือขึ้นไป 6.60% ส่วนตัวลูกขึ้นมาปิดที่ 45.25 บาท บวกไป 2.75 บาท หรือขึ้นไป 6.50% มันสัมพันธ์กับเรื่องที่เม้าท์ให้ฟังแค่ไหน? วันนี้ดูแค่กองทุนซื้อหรือเปล่า..แค่นี้ก็รู้ผลลัพธ์แล้วล่ะ